text: tipping point
  
  publiceret: 2021-02-11 14:03:40+01:00
  Tipping point er det punkt, hvor et element, tipping element, skifter fra én tilstand til en anden. Man siger, at tipping point er opnået, når tipping elementet udsættes for forhold, der giver anledning til et skift i tilstanden. Begreberne tipping point og tipping element bliver oftest brugt i forbindelse med klimasystemet eller andre naturvidenskabelige systemer, men især tipping point anvendes også på andre områder som fx en befolknings holdninger og adfærd.
  Ved tipping element forstås en væsentlig komponent i jordsystemet (se Earth System Science), der kan ændre sig til en væsentlig anderledes tilstand ved blot en mindre ændring i forholdene, f.eks. en mindre temperaturstigning. Eksempler på tipping elements, der relaterer sig til klimaet, er den arktiske havis, den grønlandske indlandsis og Den Nordatlantiske Strøm, der transporterer varmen fra Golfstrømmen mod Nordeuropa. Der er dog mange flere. Man ved, at der i perioder i jordens historie ikke har været is på Grønland samt perioder uden arktisk havis, og at en mindre ændring i jordens gennemsnitlige temperatur kan være nok til at forårsage et skift fra en sådan tilstand til en anden.
  Begreberne tipping points og tipping elements er især interessante i forhold til klimaforandringer, da indtrædelse af tipping points for flere tipping elements’ vedkommende forstærker den globale opvarmning. Den arktiske havis er et godt eksempel på den type tipping element. Når havet er dækket af is, bliver en stor del af den indkommende varmeenergi fra solen reflekteret væk fra jordens overflade af den lyse is. Derved bidrager varmeenergien ikke til den globale opvarmning. Når isen ikke længere dækker, trænger solens varmeenergi ned i havet, hvor hovedparten af den lagres, og dermed bidrager til at øge jordens gennemsnitlige temperatur.
  Da FN’s klimapanel, IPCC, i 2001 først skrev om risiciene forbundet med tipping points i klimasystemet, var det panelets vurdering, at det ikke var sandsynligt, at tipping points ville indtræde før jordens gennemsnitlige temperatur var ca. 5o C højere end lige inden den industrielle revolution. Siden da er forståelsen af klimasystemet blevet bedre, og det fremgår af FN’s klimapanels seneste rapporter samt andre videnskabelige rapporter, at der kan være risiko for indtrædelse af tipping points allerede ved temperaturstigninger på blot 1o- 3o C.
  Fokus er som regel på tipping points i naturvidenskabelige systemer. Der findes dog også tipping points i samfundsmæssige holdninger og adfærd. Eksempler herpå inkluderer udskiftning af hestevogne med biler, indførelse af sikkerhedsseler i biler samt ændringer i samfundets holdning til rygning.